Hermann Mühleisen
Dr Hermann Mühleisen  (* 10. November 1903 z Echderdenga – seit 1975 Leifelda-Echderdenga –, † 17. Februar 1995 z Ludwigsburg) ischt a deitscher Kirchamusiker (Landesposaunawart, Chorleider ond Musikpädagog) gwäa.

Aus seim Leaba 
Dr Hermann Mühleisen ischt am 10. November 1903 z Echderdenga uff d Welt komma. Noch seira Schuelzeit hot’r zerscht amol a Schuahmacherlehr gmacht ond sich hendrher noh an dr Karlshöhe Ludwigsburg zom evangelischa Diakon ausbilda lassa. Em Alder vo 24 Johr schliaßlich hot’r d Priafong zom Gemeindehelfer abglegt ond em Johr druff ischt’r zom Diakon eigsegnet worra. Noh em gleicha Johr (1928) hot’r an dr Stuegerter Musikhochschuel a zwoijährigs Studiom oogfanga. Hendrher ischt’r Sekredär beim domoliga Wirdabergischa Evangelischa Jongmennerbund worra. Emmer hot’r als Ziil vor Auga ghet, bei dr Wirdabergischa Landeskirch a wirksama Posauna-Arbet uffzobaua. So ischt’r 1931 en dr Gschicht vo dr evangelischa Kirch en Wirdaberg dr erschde Landesposaunawart worra, wo des Amt als Hauptberuef ausgfillt hot. 

En seira Eigaschaft als Landesposaunawart isch dr Mühleisen viil em Lendle romgreist, hot oo-ermiadlich Posaunachor-Schualonga abghalda ond d Kircha beim Grenda vo neie Posaunacheer berooda. Em Zwoida Weltkriag ischt em Mühleisen zoguad komma, dass’r a Kerperbehenderong ghet hot. So hot’r et Soldat werra miaßa ond hot em Dridda Reich sei Posaunaarbet fortfihra kenna. 

Noch-em Kriag hot dr Mühleisen sei Lebensaufgab beim Evangelischa Jungmännerwerk Wirdaberg fortgsetzt. Er hot an Haufa Zeit aufgwendet, om Chorlitradur zo sammla, wo fir d Arbet mit de Posaunacheer guat geignet ond leicht spiilbar ischt. 1946 hot dr Mühleisen älle Posaunacheer en Wirdaberg drzua uffgruafa, ama bestimmda Dag noch Ulm zo komma. De selle send-em gfolgt, ond so isch dr Landesposaunadag Ulm entstanda. 

Am 17. Februar 1995 hot dr Hermann Mühleisen z Ludwigsburg seine Auge fir emmer gschlossa. 91 Johr alt isch der Moo worra.

Quella 
 Siegfried Bauer: Württembergische Größen der Kirchenmusik, a Ardikel en dr Festschrift Landeskirchenmusikfest 2017, rausgäa vo de Württembergische Blätter für Kirchenmusik, Ausgab 3/2017, S. 64–73 
 Lueg d Weblink

Schrifda 
 Posaunenchoralbuch zum Evangelischen Kirchengesangbuch, 1954 rausgäa vom Fritz Bachmann ond vom Hermann Mühleisen, Schrifdaniiderlag vom Evangelischa Jugendwerk Stuegert en Gemeinschaft mit-em Gütersloher Verlagshaus Gerd Mohn.
 Posaunenklänge, 1958 vom Hermann Mühleisen rausgäa em Ufftrag vom Evangelischa Jungmännerwerk en Wirdaberg, a Sammlong vo 383 Bearbeidonga vo Choräl, Volksliader ond konzertander Bläsermusik mit Grifftabella fir Blechblosinstrument vo älle Tonarda, Schrifdaniiderlag vom Evangelischa Jugendwerk Stuegert.
 Ulm ein Vorplatz des Himmels: Chronik der württembergischen Landesposaunentage, 2006 rausgäa vom Albrecht Schuler, Reinhart Hohner 19. Mai 2006 vom Evangelischa Jugendwerk Stuegert (buch+musik, ejw-service gmbh).

Weblink 
 Reinhard Lassek: Wir vom Posaunenchor – Geschichte und Geschichten, Kreuz Verlag Freiburg im Breisgau, 2014, en deam Werk geit’s au a Kabidl ibr da Hermann Mühleisen

Fuaßnoda 

Maa
Musiker
Dytsche Musiker
Dirigänt
Dütsche
Person (Stuagert)